सोनिया ने की 'मिड डे' के पत्रकार की हत्या की निंदा  
सोनिया ने मुंबई में वरिष्ठ पत्रकार ज्योतिर्मय डे की हत्या पर दुख व्यक्त करते हुए राज्य सरकार से कहा है कि वह आरोपियों को पकड़ने में कोई कसर न छोड़े।
कांग्रेस अध्यक्ष सोनिया गांधी ने मुंबई में वरिष्ठ पत्रकार ज्योतिर्मय डे की हत्या पर दुख व्यक्त करते हुए महाराष्ट्र सरकार से कहा है कि वह आरोपियों को पकड़ने में कोई कसर न छोड़े। अपने संदेश में सोनिया ने डे की दिनदाड़े हत्या पर दुख प्रकट करते हुए कहा कि सभ्य समाज में ऐसे कायराना कृत्य सहन नहीं किए जाएंगे।  उन्होंने विश्वास व्यक्त किया कि पार्टी के वरिष्ठ नेता पृथ्वीराज चव्हाण के नेतृत्व में प्रदेश सरकार तेजी से कार्रवाई करेगी और हत्या की जांच में कोई कसर नहीं छोड़ेगी। वरिष्ठ खोजी पत्रकार डे (56) पिछले दो दशक से अंडरवर्ल्ड और अपराध कवर कर रहे थे। उन्हें शनिवार को पवई में मोटरसाइकिल सवार चार लोगों ने गोली मार दी थी।  मिड-डे में संपादक (स्पेशल इंवेस्टिगेशन) डे घटना के समय मोटरसाइकिल चला रहे थे। उन्हें नजदीकी हीरानंदानी अस्पताल ले जाया गया, जहां उन्हें मृत घोषित कर दिया गया। सूत्रों ने बताया कि पिछले कुछ दिनों से तेल माफिया पर स्टोरी तैयार कर रहे डे को असामाजिक तत्वों की तरफ से कई धमकियां मिलीं थीं। उन्होंने तेल माफिया और अंडरवर्ल्ड पर दो किताबें भी लिखीं थीं।